Kriss Soonik-Käärmann

**Kriss Soonik-Käärmann** (sündinud 26. augustil 1983) on eesti moelooja.

## Haridus
Kriss Soonik on õppinud Tallinna Inglise Kolledžis, lõpetanud 2005. aastal Estonian Business Schooli ärijuhtimise ja võõrkeelte alal ning saanud magistrikraadi Londoni Moekolledžist (*London College of Fashion*).

## Töö ja looming
Moeloojate maailmaga tegi ta esmatutvust keskkooliõpilasena, kui ta kutsuti Tallinnas moekonkursi Supernoova korraldajate abiliseks. Aasta hiljem tuli ta samal konkursil välja juba enda esimeste moekatsetustega ja jõudis finaali. 

Kriss Soonik-Käärmann disainib naistepesu ning teeb seda alates 2005. aastast peamiselt Londonis. Algul andis ta oma töö- ja loomepanuse selliste luksuspesubrändide nagu Agent Provocateur ja Madame V kollektsioonidesse, hiljem on keskendunud oma brändi arendamisele. 

Enne naistepesu disainimisele spetsialiseerumist lõi ta ka muid naisterõivaid ja -kollektsioone. Hommikumantlid, kimonod, pusad, T-särgid, toakingad, kleidid ja muu vaba aja rõivastus ei puudu tema hilisemastki loomingust.

2013. aastal valiti tema pesubränd Kriss Soonik Loungerie Suurbritannia kõige lahedamate, innovaatilisemate ja omanäolisemate brändide hulka ning kanti nimekirja The Coolbrands List.

Üheks suuremaks saavutuseks oma brändi arendava pesudisainerina peab ta Jaapani turule jõudmist 2016. aastal.

### Pesubränd Kriss Soonik
Tema enda 2009. aastal loodud pesubränd Kriss Soonik (Loungerie) on aastatega jõudnud rahvusvahelistele turgudele ning mainekatele moeüritustele nii Pariisis ja New Yorgis kui ka Tokyos ja Madridis. 

Tema moekollektsioonides on end õigustanud põhimõte, et kokku on põimitud kaasaegne pesudisain, luksuslik *loungewear* ja *ready-to-wear*-rõivad. Samuti on tähtsal kohal naise keha loomulikkuse rõhutamine ja jäätmevaba tootmine. Tema moedisaini populaarsemate tooteartiklite seas on juba aastaid olnud klientide lemmikud vahvelriidest kimono ning trippidega kõrge kaeluse ja pikkade varrukatega topp.

Tema disainerpesu on demonstreeritud ajakirjades Vogue, GQ, Elle, Cosmopolitan, Brides Magazine ja Style.com ning seda on kandnud Bondi-tüdruk Berenice Marlohe, Ameerika telesarjatäht Mischa Barton, poplaulja Miley Cyrus jpt. Rahvusvahelisele ärile panid aluse kogemused, mida Kriss Soonik kogus karjääri alguses oma kollektsioonidega BonBoni moeürituste sarjas Stylechannel, moeturgudel, Fashion Nextil, Baltic Fashion Weekil jm.

Soonik-Käärmann on öelnud, et ta on selles mõttes feminist, et loob ja valmistab pesu naise enda mugavuse ja heaolu nimel, mitte selleks, et naisepesu täidaks mehele meeldimise eesmärki.

### Side Eestiga
Kõik Kriss Sooniku moeloomingu tooted on õmmeldud Tallinnas tema Paavli tänava stuudiopoes asuvas õmblusateljees. Sealsamas asub alates 2017. aastast tema moestuudio. Uutes ruumides sai märgatavalt laiendada tootevalikut, sealhulgas kleitide valikut, ning suurendada käsitööna valmistatavate detailide ja aksessuaaride osakaalu.

Eestis hakkas ta oma disainerpesu turustama 2011. aastal Ulaka Kaunitari pesukaupluste kaudu. Tema rahvusvahelistest moekollektsioonidest saadakse osa ka Eestis, näiteks on tema loomingut demonstreeritud 2016. aastal Tartus Tasku keskuses, 2021. aastal Tallinnas moeetendusel Fotografiskas jne. 2016. aasta veebruaris oli Tallinna Kaubamaja Naistemaailmas avatud Kriss Soonik Loungerie *pop-up*-pesupood. Mõistagi on ta oma kollektsioonidega väljas olnud Tallinna Moenädala (Tallinn Fashion Week) üritustel. Tema loodud pesu ja muu moeloominguga saab Eestis peale tema Tallinna stuudiopoe tutvuda kaubamajades, Pärnus eesti moe poes Siluett, kaupluses Ulakas Kaunitar ja rahvusvahelistes e-poodides. 

## Tegevus meelelahutaja ja meediategelasena
Kriss Soonik on õppinud Tallinnas Semoleni Stuudios tantsu ja modellindust. 11–18-aastaselt kuulus ta ka Kalevi korvpallivõistkonna ergutustüdrukute tantsutruppi. Lisaks on ta õppinud muusikakoolis saksofoni. Kõik need oskused on hiljem kasuks tulnud moeetenduste kavandamisel ja läbiviimisel. Näiteks 2024. aasta Tallinna moenädala üritusel, mis leidis aset Kalevi ujulas, tuli pärast oma kollektsiooni tutvustamist ka tal endal basseini hüpata. 

Alates 2018. aastast korraldab ta igal aastal Tallinnas oma stuudiopoes tänuüritusena vaatemängulise suvelõpupeo, kus tegutsevad tema disainitud kostüümides kassnaised. 

2020. aasta augustis demonstreeris ta ETV telesaates "Öö-TV", kuidas käib mugava ööpesu disainimine.

Kriss Soonik-Käärmann oli ka üks sajast portreteeritust fotonäitusel "Eesti läbi 100 silmapaari" (autor Toomas Volkmann), mis valmis "Eesti Vabariik 100" kultuuriprogrammi raames ja mida sai alates 2018. aasta algusest vaadata Eesti Rahva Muuseumis.

Koos moeasjatundja Urmas Väljaotsaga on ta 2025. aastal käsitlenud Eesti meedias moedisainerite kutseala eetikat, selgitades oma seisukohta libamoenädalate (end mainekate rahvusvaheliste moeürituste sildi all välja reklaamivate, kuid tegelikult nendega mitte seotud olevate moeürituste) teemal. Ta on öelnud: "Rääkida, et sind on välja valitud ja isiklikult kutsutud moenädalale, on ebaaus oma Eesti klientide suhtes, kes siiralt usuvad, et bränd võttiski osa ametlikust Londoni või New Yorgi moenädalast."
 
## Tunnustus
* 2013 – Kuldnõel
* 2014 – Eesti Ettevõtlike Naiste Assotsiatsiooni auhind Aasta Noor Naisettevõtja

## Isiklikku
Kriss Sooniku isa on korvpallitreener ja sporditegelane Riho Soonik, kes on investorina aidanud tütrel ettevõtlust alustada, ja ema on Inge Soonik, kes haldab siiani tütre ettevõtte tegevust Eestis Paavli tänaval asuvas õmblusateljees ja esitlusruumis. Isa ja tütar on koos tõlkinud eesti keelde käsiraamatu "Korvpall" (Egmont Estonia, 2002).

Ta on 2014. aastast abielus Kristo Käärmanniga, Londonis elaval paaril on kaks poega (sündinud 2019 ja 2023).

## Viited

## Välislingid

* Kriss Soonik-Käärmann ei salli, kui teda lihtsalt rikkuri naiseks peetakse: mina olin meie pere esimene ettevõtja, seda tiitlit ei võta minult keegi! Kroonika, 8. märts 2020
* Kristina Herodes. Kriss Soonik: "Eesti naiste lemmikpüksid erinevad brasiillannade omadest" Postimees, 18. aprill 2025